Na tychle słónčnych dnjach je tež wjele kolesowarjow podłu łužiskich hatow po puću. Snano tež pola Tšěšojc (Groß Schacksdorf) we wokrjesu Sprjewja-Nysa. Tam wobhospodarja wot 1. januara 2013 Armin Kittner z Hóznicy (Petershain) haty něhdyšeho Picnjanskeho hatnistwa. Wone swoje wodźizny wupruwowanemu hornjołužiskemu rybarjej přenaja, zo njebychu dalšu škodu poćerpjeli. Z tychle hatow pochadźeja přewažnje karpy za zastaranje wulkoruma Choćebuza. Arminej Kittnerej to tehdy, jako wo přewzaću hatow jednaše, tež hišće wědome njebě. „Bych-li to wědźał, bych do 18 hatach z płoninu 91 hektarow jenož karpy sadźał,“ wón dźensa praji. Tak płuwaja jenož w někotrych hatach karpy a dalše družiny znateje domjaceje ryby. Wulki dźěl hatow wužiwa Kittner za plahowanje dorosta za swój hłowny zawod. W jednym pola Tšěšojc pak so nětko 300 000 tak mjenowanych Emmow derje čuje. To je nowa družina ryby, kotruž je Hózničan hromadźe z nižozemskim kolegu plahował. Emma rěka po Kittnerowej třinaćelětnej dźowce wot kotrejež so nan nadźija, zo jeho rjemjesło jónu přewozmje a dale powjedźe.
szl_Latn